På Suldrup Skole sang eleverne i dag fødselsdagssang for Dronning Margrethe II.

Hendes Majestæt Dronning Margrethe II fylder i dag 80 år. Det blev fejret, og fejres stadig, blandt andet med fællessang - sammen hver for sig.

"I dag er det dronningens fødselsdag!

Hurra! Hurra! Hurra!"

Dronningens fødselsdag må ligesom andre danskeres fødselsdage fejres på en noget alternativ facon på grund af situationen med Covid-19. Men fejres, det skal det.

Derfor har facebook-siden 'Danmark Synger' indkaldt til fællessang. Og det er der stor opbakning til. Faktisk har næsten 200.000 danskere meldt sig ind i gruppen, der til formål at aktivere de sangglade danskere, der ønsker at synge med for vores dronning.

Læs også Tillykke Margrethe: Dronningens 80 år i Nordjylland

Fællessang sammen - hver for sig

Og ved middagstid sang hele Danmark fødselsdagssange, mens Dronningen kiggede med på TV. Også i landets nordligste del blev stemmerne luftet. Blandt andet i Bjergby nord for Hjørring.

Her havde Carl Peter Byllund taget initiativ til fællessang på en villavej for hele byens borgere.

- Vi er vant til, at være sammen, når der bare er en lille ting, vi kan fejre. Så det var helt naturligt, at vi skulle være sammen om at fejre majestaten i dag, siger Carl Peter Byllund.

01:06 Fællessang i Bjergby Luk video

Han var omgivet af omkring 30 fremmødte fra byen, der alle ville være med til at fejre Dronningens store dag.

- Dronning Margrethe er jo midtpunktet i Danmark. Også her i krisen, hvor hun har klaret det rigtig godt. Og det vil vi gerne fejre, siger Carl Peter Byllund.

- Vi er med i ånden

En af de fremmødte ved vejens fællessang var Maria Lundager. Hun er nytilflytter i byen, og ville gerne tage del i fællesskabet, men det var ikke den eneste grund til, hun sang med i dag.

- Jeg synes, vi har verdens bedste dronning, og hun skal fejres. Og så synes jeg, det er fantastisk, at vi som lokalsamfund kan støtte op om det, siger hun og fortsætter:

- Og selvom der er langt til København, kan man godt være der i ånden. Og det synes jeg, vi får lov til at vise i dag ved at stå her sammen.

Med flere meters mellemrum

Længere sydpå ved Suldrup Skole var der også sang på programmet i dag. Her var alle skolens elever med, da Danmark klokken 12 hyldede Danmarks regent.

01:52 Suldrup Skole synger 'Solen er så rød' Luk video

Det foregik udenfor med et par meters mellemrum imellem hver elev. Med Dannebrog i den ene hånd og sanghæfte i den anden sang de både den klassiske fødselsdagssang, vi alle kender, Kim Larsens Papirklip, og flere andre sange.

Marianne Nielsen er skoleleder på Suldrup Skole, og hun fortæller, at der var flere årsager til fællessangen.

- Selvfølgelig er anledningen, at Dronningen har fødselsdag. Men faktisk var det også rigtig godt for fællesskabet på vores skole, siger hun og fortsætter:

- Vi havde første åbningsdag efter coronanedlukningen, og det var rigtig rart for både elever og stab at kunne være sammen på denne måde og se hinanden igen.

Se Suldrup Skole synge fødselsdagssang her:

01:23 Suldrup Skole synger fødselsdagssang for dronningen Luk video

Klokken 12.00: Fødselsdagssangen Sangtekst:

I dag er det dronningens fødselsdag!

Hurra! Hurra! Hurra!

Hun sikkert sig en gave får,

som hun har ønsket sig i år,

med dejlig chokolade og kager til. Hvor smiler hun, hvor er hun glad.

Hurra! Hurra! Hurra!

Men denne dag er også rar,

for hjemme venter mor og far

med dejlig chokolade og kager til. Og når hun hjem fra skole går.

Hurra! Hurra! Hurra!

Så skal hun hjem og holde fest,

og dem som kommer med som gæst,

får dejlig chokolade og kager til. Til slut vi råber højt i kor.

Hurra! Hurra! Hurra!

Gid dronningen længe leve må

og sine ønsker opfyldt få

– med dejlig chokolade og kager til



Tekst og Melodi: Otto Mikkelsen, 1913 Baggrund:

Sangen har gennem generationer været den mest populære fødselsdagssang i Danmark. Den blev skrevet af sanglærer Otto Mikkelsen og første gang udgivet i 1913 i hæftet 'Enstemmige sange' ved H.C. Jarløv og Andreas Sandberg, hvor den hed 'I dag er det Peters fødselsdag'.

Klokken 12.05: Solen er så rød, mor Sangtekst:

Solen er så rød, mor

og skoven bli’r så sort.

Nu er solen død, mor

og dagen gåen bort.

Ræven går derude, mor

vi låser vores gang.

Kom, sæt dig ved min pude, mor

og syng en lille sang.



Himlen er så stor, mor

med klare stjerner på.

Hvem monstro der bor, mor

på stjernen i det blå?

Tror du der er drenge, mor

der kigger ned til mig?

Og tror du, de har senge, mor

og sover li'som jeg? Hvorfor bli'r det nat, mor

og kold og bitter vind?

Hør den lille kat, mor

den mjaver og vil ind!

Mågerne og ternerne har ingen sted at bo.

Åh hør, nu synger stjernerne,

og de synger mig til ro! Tekst: Harald Bergstedt, 1915

Melodi: Carl Nielsen, 1926 Baggrund:

'Solen er så rød, mor' er en af de mest udbredte vugge- og godnatsange i Danmark – overleveret fra forældre til børn gennem generationer. Sangens popularitet hænger utvivlsomt sammen med, at børn oplever, hvordan deres egne melankolske eller vemodige tanker og følelser ”får lov” til at blive taget alvorligt gennem både melodien og teksten.

'Solen er så rød mor'

Klokken 12.12: I Danmark er jeg født Sangtekst:

I Danmark er jeg født, dér har jeg hjemme,

dér har jeg rod, derfra min verden går.

Du danske sprog, du er min moders stemme,

så sødt velsignet du mit hjerte når.

Du danske, friske strand,

hvor oldtids kæmpegrave

stå mellem æblegård og humlehave.

Dig elsker jeg! - Danmark, mit fædreland! Hvor reder sommeren vel blomstersengen

mer rigt end her ned til den åbne strand?

Hvor står fuld månen over kløverengen

så dejligt som i bøgens fædreland?

Du danske, friske strand,

hvor Dannebrogen vajer -

Gud gav os den - Gud giv den bedste sejer!

- Dig elsker jeg! - Danmark, mit fædreland! Engang du herre var i hele Norden,

bød over England - nu du kaldes svag;

et lille land, og dog så vidt om jorden

end høres danskens sang og mejselslag.

Du danske, friske strand,

plovhjernet guldhorn finder

Gud giv dig fremtid. som han gav dig minder!

Dig elsker jeg! - Danmark, mit fædreland! Du land, hvor jeg blev født, hvor jeg har hjemme,

hvor jeg har rod, hvorfra min verden går,

hvor sproget er min moders bløde stemme

og som en sød musik mit hjerte når.

Du danske, friske strand

med vilde svaners rede,

I grønne øer, mit hjertes hjem hernede!

Dig elsker jeg! - Danmark, mit fædreland! Tekst: H. C. Andersen, 1850

Melodi: P.Schierbeck, 1926 Baggrund:

H.C. Andersens sang blev skrevet i 1850 under treårskrigen (1848-1850) og blev med Rungs melodi førsteopført ved en koncert 8. maj. Ved dronningens fødselsdag vil vi dog synge 'I Danmark er jeg født' på Poul Schierbecks melodi fra 1926, som i dag er den mest udbredte.

'I Danmark er jeg født'

Klokken 12.20: Papirsklip Sangtekst:

Desværre kan TV2 Nord af rettighedsmæssige årsager ikke vise sangteksten her, men den kan findes på www.danmarksynger.dk. Baggrund:

'Papirsklip' optræder på Kim Larsens album 'Midt om natten' fra 1983, der endte med at blive det mest solgte danske album med cirka 650.000 solgte eksemplarer. Sangen indgår i filmen af samme navn med Erik Clausen og Kim Larsen i hovedrollerne.